Pdt. Remanto Tumanggor,STh.M.Div 081361199159: 07/19/13\nBIK AGUSTUS TERBARU\nManogot 1 Kronika 11:10-19 Bodari Galatia 6:1-10\n2. II Tess 3:5 Sai ditogutogu Tuhan i ma rohamuna tu holong ni roha ni Debata dohot tu habengeton ni kristus i\nTangiang di Paulus do turpuk on tu Tuhan Jesus Kristus anggiat di patogu Tuhan ni roha ni huria na di Tessalonik margogo nasida manjanghon dohot manghaporseai barita nauli napinasahat ni Apostel Paulus, laos boi tong huria I mangalehon dungkungan marhite tangiang anggiat dipargogoi Tuhan I si Paulus laho marbarita nauli. Didok di turpuk on “sai ditogutogu Tuhan I ma rohamuna” na marlapatan sai gogo ni Tuhan I ma marhite Tondina na mambutbut sude angka hamaolon, parungkilon sian bagasan ni roha ni jolma ala ni parungkilonna manghaporseai Tuhan I, jala holan marhite Tuhan I angka naporseai ditotogu laho mananda holong ni roha ni Debata na sai tongtong margogoihon, mangaramoti angka na porseai (aya 3-4) sian angka tahitahi ni parjahat. Molo marungkil, manang mangadopi hamaolon hita, mansai ringkot do ngolu na marhabengeton (Kesabaran), habengeton dibagasan Kristus, lapatanna marningot dohot maniru ngolu ni Jesus na mampu mangadopi parungkilon, jala monang sian parungkilon I, ala ni ma didok si Paualus do “Marlas ni roha ma hamau mangkirim, marbenget ni roha di haporsuhon, jugulhon hamu martangianga (Rom 12:12), prinsip di ngolu ni na porsea, I ma :tetap mangolu pangkirimonna, unang mandele, alai tongtong manaontong ibana martangiang. Marhite ngolu na songon ni do hita mampu manghatindanghon hagogoon ni Tuhan i, jala saluhutna do boi tartuhuk hita angka parungkilon I molo sai marpangusandean hita tu Tuhan Debata na margogoihon hita. Nuaeng pe taadopi do ragam ni angka sipingkiran, gok angka kebutuhan hidup na manosak ngolunta lumobi biaya laho pasingkolahon dakdanak, masuk singkola sahat tu tingkat masuk perguruan tingggi. Marpangontak do sian sudut ekonomi ala dibahen pamarenta nuaeng kebijakan marhite menaikkan harga BBM (bahan bakar Minyak), mangorui subsidi tu BBM I gabe dipangke mangupuri angka na pogos melalui sistim BALSEM (Bantuan Langsung Sementara). Songon halak Kristen hita, sitangianghononta do anggita ture ni mardalan kebijakan I, ndanda holan kepentingan polilis sambaing, anggoat boi nian BALSEM I boi mangurupi angka na pogos dihamaolon ekonomi na niadopan nasida. Sada do siingotonna anggo pangurupion ni jolma ndang boi manongtong I” sementara” do, ala ni marpos ni roha ma hita tu Tuhan I, ai ndang holan bantuan langsung sementara anggo sian Tuhan I bantuan langsung manongtong do.\n4. Marende BE No 273 : 1, 3 JESUS TUHANKU RAJAI MA AU BL.240a\n1. Jesus Tuhanku rajai ma au on Asa mangihut tu Ho au tongtong\n3. Nang pe mangonggop sibolis di au Jala magigi musungku di au\nSenin; 12 Agustus 2013\nManogot : 1 Kronika 14 :1-17 Bodari Efesus 1:11-14\nØ Asi ni rohaM hupu ji ala Ho manobus au. Di paIas Ho rohangku, ga-be soranganMu\n2. Jakobus 4 :6 Alai lam gumodang do asi ni roha dilehon; ala ni i do didok: "Dialo Debata do angka na ginjang roha, alai dilehon do asi ni roha tu angka na serep marroha!\nUNANG GINJANG ROHAM ALAI PASEREP MA ROHAM\nDisada tingki manghahatai ma Ama ni Ogol dohot Ama ni Agul, dihatahon ama ni Ogol ma taringot tu denggan basa ni Tuhan I na rade Ibana manghophop jolma sian pardosaonna, alai mintor tompu ma di alusi ama ni Agul mandok “anggo ahu ndang adong mardosa au bah ninna”. Dungi marhusari ma diroha ni ama ni Ogol gabe didok ama ni Ogol ma, boha I, ndang mungkin ndang adong dosam? Dungi disungkun ma, jadi ndang hea huroha ho margabus, manang marsala dompak donganmu? dungi ro ma alus ni ama ni Agul, ndang hea, laos didok muse huala sian sietektehonku torus do dengan parande dohot pangalahongku, ai burju do tong au marnatoras, ndang hela hubaeh hansit rohana. Alai disungkun ama ni Ogol ma, jadi molo sea ha dihalalo marsala manang mardosa ho, boha “bangga do ho ala soadong dirajumi ho hahurangan manang dosam? Jadi ro ma alus ni ama ni Agul mandok “ I do dah bangga do ibana ala soadong hea binahen na humoring tu dongan ninna mangalusi”. Dungi ro ma ama ni Ogol mandok “ ima dosam” ai gabe ginjang do roham hape. Didok marhite turpuk on, halak naporssea i ma halak rade paserephon rohana, diadopan ni Tuhan ni, jala mangolu marhite lomo ni roha ni Tuhan ni i ma dame dohot hasintongan (Yak 3:18), ndanda mangoloi hisaphisap ni daging (Yak 4:1-2). Haunduhon tu Debata marhite haserepon ni roha i do patuduhon ngolu namarhaimbaruon.Halak na unduk tu Debata tontu ndang dipangsahon be hadirionna, gogona, dohot hisaphisap ni dagingna. Jotjot do halak kristen maol mardame, maol mangidoo maaf tu donganna ujungna sai mian ma dibagasan Hosom, Teal, Elat, Late (Hotel), na mamboan parsalisihan. Molo disulingkiri aha do mambahen ni? Alusna i ma ala so olo hita patutoru diri, sai tarajumi do moru haraga dirinta molo sai jumolo hita mangido maaf tu dongannta, pangalaho i sasintongna boi do patuduhon ginjang ni roha. Marhite turpuk on dipangingot do hita asa padaohon ginjang ni roha, ai didok do di Yesaya 2:11 Angka * mata ni haginjangon ni jolma patutoruonna, jala tarjimput bahenonna hatimboon ni baoa, jadi sasada Jahowa timbul di ari na sasada i, jala di Poda 3:34 didok “Ibana marengkelengkelihon halak pangelesi, alai dilehon do asi ni roha anggo tu halak na unduk marroha“. Antong tapaserep ma rohanta laho patuduhon naung tajalo asi ni roha ni Tuhan ni.\n4. Marende B.E. No. 753:1, Dipardalanan Jesus di jolongku\nEv: Johannes 8:30-36 Ep: Galatia 5:1-15\nTopik: Molo Dipalua Anak I Hamu Na Malua situtu ma hamu\nMansai las do roha ni guru molo berhasil manang sukses angka muridna, mansai las do roha ni natoras molo burju jala pantun nang angka ianakkonna. Laos songon ni do Tuhan Yesus marnida angka siseanna, mansai las rohaNa molo diradoti jala diulahon angka siseanNai hata ni ni Tuhan Jesus, tonto ukuran keberhasilan I martudutudu tu haunduhon mangoloi dohot mangihuthon Ibana. Mangihuthon Jesus berarti rade mardalan di pudina, na markapatan mai rade manangihon Ibana, rade disuru, marhauanduhon, rade gabe aleale ni Tuhan I, jala manghaholongi Tuhan I sian nasa roha, sian nasa gogo. Mangihuthon Jesus ingko rade maninggalhon dosa, hidup baru, ndang gabe hatoban ni dosa be, alai rade gabe “hatoban’ ni Tuhan i. Halak naporse tu tu Tuhan Jesus I do halak naung dipalua, ndang cukup status gabe anak si Abraham gabe ukuran naung pintor jolma songon na dirajumi halak Jahudi hatihai, dirimpu nasida do naung sintong nasida, hape si Abraham ompung nasida targoar ibana ompu na porsea, ala mangolu do haporseaonna marhite pangulaonna. Saleleng diparhatoban dosa jolmai, ndang sintong dope jolmai porsea tu Debata, dosa i do mambahen hita holang sian Debata, ndang marimbar halakna, manang Jahudi manang Yunani, ndang gabe dohonon ala bangso ni Debata halak Yahudi gabe nungga malua nasida sian dosa. Pangantusion I ma na dipapatar Tuhan Jesus, gabe maralo tu pangantusion ni halak Yahudi. Holan Yesus do na gabe dalan paluahon jolmai sian Dosa, jala paulihon hubungan ni jolma gabe angka anak ni si Abraham, jala Debata gabe Ama di angka na porsea (36-38). Marhite turpuk on, diarahan jala ditogu do ngolunta asa manghaporeai Jesus anak ni Debata naung disuru Debata laho paluahon hita, molo dipalua anak i hita naung malua ma hita disi. Antong nungga gabe anak ni Debata hita, jala panean di asi ni rohana, ala ni mangolu ma hita dibagasan holong, ala nungga jolomo Ibana manghaholongi hita, AMEN.\n4. Marende B.E. No. 232 JESUS URUPI BL. 116\nManogot: 1 Kronika 21:1-17 Bodari, Efesus 4:11-16\n2. Johannes 8:36 Molo dipalua Anak i hamu, na malua situtu ma hamu\nLas ma rohanta ala Nungga ditobus Tuhan I hita\nDi taon 1880 di huta New Orleanas (California) marpungu ma torop jolma laho marnida na dipatudo “lelang manuhor hatoban/budak halak Negro” atik pe nungga diorai pamarenta pangalaho i. Di acara lelang torop do jolma digadis, alai adong ma sada boruboru Negro na mansai uli rupana na di lelang jala godang do angka panuhor na menawar boruboru i, jala adong do dua halak na marsiadu mambahen arga na timbo naeng manuhor boruboru i, jala sahat ma tu arga na tumimbo, dungi didok panggadis I ma: ise dope na barani mambahen arga natumimbo..?Dungi dialusi sahalak dolidoli (sahalak buruh tambang emas naung gabe mamora ibana), didok ma ahu manuhor, hugarar dua hali lipat ninna ibana. Dungi gabe diparengkeli jolma na torop I ma ibana, ai dirimpu na margaigait ibana. Alai dijonohi dolidoli I ma boruboru I, huhut didok ahu manuhor ho ninna. Dungi ditijuri boboru I ma ibana, alai diapus dolidoli ma tijur ni boruboru i sian bohina, huhut didok ‘beta ma ihuthon ma ahu’ ninna. Hape sian so panagaman di tonga dalan dipalua dolidoli I ma boruboru Negro I, jala dileon tu ibana sada harotas na patoranghon “surat pembebasan” tu boruboru I, marnida surat I gabe didok boruboru I ma tu baoi, “unang parmeampeam ahu’ ai nangkin nungga di tuhor ho ahu jala ho nama nampuna ahu ninna, dungi dialusi bao I ma ibana, “tutu doi, alai hutuhor pe asa boi do ho paluahonku” laho ma ho nungga bebas be ho ninna. Alai mambege I gabe tangis ma boruboru huhut marsinggang ibana di jolo ni bao I huhut dibereng boi di bao I jala didok “ai nungga ditobus ho ahu, jala nuaeng pe rade do ahu manghobasi aha na ringkot di ho, jala ndang olo ahu manadinghonhon. Hamu angka dongan las do roha ni boruboru ala nungga ditobus jala dipalua ibana. Songon ni hita nungga dipalua, jala di tobus Tuhan Jesus sian parhatobanon ni dosa, ala ni mandok mauliate ma hita tu Debata, naung marsuru Anakna Tuhan Jesus asa dapotan haluaon hita. Antong tahaporsea ma Ibana dalan tu hangoluan ni, asa sahat hita tu ngolu na manongtong i. Amen\n4. Marende No B.E. No. 150:1-2 NDANG AU NAMPUNA AHU\n1. Ndang au nampuna ahu Hulehon diringkon\n2. Ndang au nampuna ahu Dung mate Jesus i\nManogot: 1 Kronika 24:1-19 Bodari Efesus 4:30-32\nAsi ni rohaM hupu ji ala Ho manobus au. Di paIas Ho rohangku, ga-be soranganMu\n2.Jesaya 40 :31 Alai angka na marhaposan tu Jahowa maruli hagogoon mardapotdapot, gabe marhabong ni * lali laho manaek. Marlojongi nasida ndang olo loja, mardalani nasida ndang olo mandate\nMARHAPOSAN TU JAHOWA MA HO\nJotjot do hita marduaroha tu Debata, dihata tadok hita marhaposan tu Debata, alai di roha tapangasahon do hagoon na asing. Sasintongna halak na mardua roha tu Debata, ido patuduhon ndang porsea ibana tu Debata. Jotjot do ala ni mammon na diportibion gabe mambahen hita ndang manghilalahon pandonganion ni Debata, sai tapangasahon do hagogoonta, hamaloonta, hamoraonta jala hinorhon ni i mamabahen hita holang sian Debata. Molo songgop angka parungkilon, hamaolon olo do lao rohanta mangido pangurupion sian hagogoon na asing, manungkun datu, manguhumi dongan, dohot angka na asing. Marhite turpuk on, dipaingot do hita asa tongtong MARHAPOSAN tu Debata, halak na marhaposan tu Debata dipatudos do songon pidong rajawali na maruli hagogoon mardapodapot. Mangihuthon pande bisuk ia pidong rajawali molo nungga matua gabe martungkar do muse habongna, gabe tubu habong na imbaru, jala hinorhon ni gabe margogo naiimbaru muse laho rajawali i laho manaek. Songon ni ma dipatudus ngolu na porsea i, molo lam matua pe dangingta, lam godang angka pengalamanta, lam margogo do hita mandalani ariari ni ngolunta. Dipaingot turpk on do hita asa unang hita mapangunsandean tu pingkiran, tu gogonta sandiri, alai marhaposan tu Debata hita sian nasa rohanta, asa Ibana pature dalannta. Tahaporsean ma Debata nampuna hagogoon ro di salelenglelengna! (1 Pet 5:11), di lehon Debata do tu hita Tondi Hagoon, antong togu ma rohanta dibagasan Tuhan ni dohot dibagasan hagogoon na togu I, tapangasahon ma hagogoon ni Tuhan I uju ro parungkilon di ngolunta. Amen\n4. Marende B.E No. 180:1,2 RO TU JESUS HO NA LOJA\n2. Bereng di hau pinarsilang Daon ni sahitmi\nSabtu; 31 Agustus 2013\nManogot 1 Kronika 24:20-31 Bodari : Efesus 5:1-4\n2.Jeremia 30:8 Dung i di ari na sasada i, ninna Jahowa Zebaot, ponggolhononku ma * augana sian tangkuhukmu, jala rapuanku angka tali pangihot na di ho, jala ndang be halak ruar marhatobanhon ibana\nASI NI ROHA DOHOT UHUM\nIsara ni sahit, nungga borat (kronis) sahit na diboanboan ni halak Yuda ala ni dosa dohot pangalaosio\nnasida tu Debata. Ala ni Dosa i do gabe tarimas Debata laho manguhum bangsoNa. Molo nungga marsahit posa jolma ndang mungkin be ibana sandiri pamalumho sahitna, ingkon dokter spesialis nama, asa boi selamat. Diturpuk holan Debata sambaing nama na boi pamalumhon manang paluahon bansoNa. Sitaonon manang uhum na dituhuk ni bangsoNai gabe sada dalan I asa mananda bangsona di dosaNa, jala anggiat dipauba rohana. Debata sandiri do patubahon haimbaruon (transformasi) tu bangsoNa ,asa mulak muse mangoloi Jahowa, unang marduaroha, unang gabe manomba Debata sileban. Memang bangko ni hajolmaon olo do molo songgop angka pangunjunan dohot parungkilon gabe so torang pe pangkilalaan, marsak, muruh, marungutungut, manihasi, manguhumi, ujungna gabe manimbil sian lomo ni roha ni Debata. Tarunjun do bangsona gabe madabu tubagasan dosa, jala manadinghon Debata, jala mangido pangurupion sian hagogoon ni portibion, jala ujungna gabe diparhatoban do bangso i. Songon ni do ngolunta, molo mandao hita sian Tuhan I, gabe olo hita diparhatoban hagoon ni portibion, ujung na gabe saluhutna parulaonta holan marojahan sangkapsangkap ni pardangingon. Lumobi di partingkian nuaeng on, lam maol jumpang hita ngolu na masiurupan, masihaholongan, alai nungga gumodang sangkapsangkap ni roha dohot pingkiranta mangarajai parngoluonta. Maol do laho manghatindanghon hasintongan, maol do jumpang hita uhum na tingkos, keadilan, alai nungga sai halak na gumogo mangasahon hagogoonna, mangasahon hamoraonna, mangasahon habisuhonna, ala ni ma gabe lam tartogu do roha ni jolma nuaeng mangasahon hadirionna. Marhite turpuk on diajouhon do tu hita asa martangiang hita tu Tuhan I anggiat marhite asi ni rohaNa dilehon haimbaruon tu ganub jolma. Tatangianghon ma anggiat bangkit angka panggomgomi na marsahala, asa boi mangalehon ngolu na marhadumaon tu masyarakat, uhum nasintong, keadilan, keamanan, kesejahteraan, dohot lan angka na asing. Haimbaruon na dipatuba Debata dibagasan Kristus, ido na gabe ojahan di ngolu ni angka na porsea, ala ni olo ma hita dipaimbaru, asa boi hita mamboan haimbaruon tu tongatonga ni keluarganta, tu masyarakat, diulaonta, dohot di sude pangulaonta sai tongtong ma Tuhan ni tahaposi, jala unang be sai tahalomohon mangulahon dosa i.\n4. Marende BE No 183:1,3 NA JUMPANG AU\n1. Na jumpang na asi roha Di au naung mago i hian\nTuhan Jesus parasi roha Di au na lilu na hinan\nNuaeng hutanda Tuhanki Parasi roha bolon i . Parasi roha bolon i\n3. On pe holan asi ni roha Dipangasahononhon i\nSipujionku do Jahowa Dung ro na pamanathon i\nUnduk huhut las rohangki Mamuji asiroha i. Mamuji asiroha i.\nDiposting oleh Remanto Tumanggor di 21.37


Renungan Punguan Na Hohom – HKBP Rawamangun\nRenungan Punguan Na Hohom\nPunguan Parningotan di Sitaonon/Hamamate ni Tuhan Jesus\nNunga godang huria di HKBP na so patupahon PUNGUAN NA HOHOM. Adong deba na padomuhonsa tu parmingguon di parningotan di HAMAMATE ni Tuhan Jesus. Hape, sada hasurungan ni HKBP do i na ingkon patupahon SAHALI SATAON Punguan Na Hohom. SAHALI SATAON punguan na hibul holan marningot SITAONON DI HAMAMATE ni Tuhan Jesus manghophop hita. Tung so sitadingkononhon do i. Molo didok deba huria, ndang dipatupa be I ala adong do parmingguon botari. Hape holan 1 ¼ jom do i, mamungka sian pukul 14.00 sahat tu pukul 15.15. Tung sur ape adong parmingguon di tingki i (14.00-15.15) tumagon do pasohoton i laho patupa PUNGUAN NA HOHOM. Holan SAHALI SATAON do i, boasa soadahonon?\nNunga adong manang na piga buku PUNGUAN NA HOHOM. Alai, ala saleleng marhuria ahu, sai hupatomutomu do sijahaonhu di Punguan na Hohom. Ido na dipangido angka dongan asa dicetak, jala ima buku na metmet on. Anggiat ma ndang adong be huria na so patupa Punguan na Hohom, jala boi gabe pangurupi buku on. Tuhanta ma mamasumasu.\nPdt. Dr. B Napitupulu\nPUNGUAN NA HOHOM\nMarende : 449 : 1 – 2 “Sai Solhot tu Silangmi” BL 300\nMarhitehite Goar ni Debata Ama, dohot Goar ni Anakna Tuhan Jesus Kristus, dohot Goar ni Tondi Parbadia na tumompa langit dohot tano on. Amen.\nMandok mauliate ma hamu di Ama I naung patauhon hamu manjalo tohap dibagasan hatiuron i, siteanon ni angka na badia i. Ai nunga diroro hita sian gomgoman ni haholomon i, jala dipaunsat hita tu bagasan harajaon ni Anak, haholongan ni rohaNa. Di bagasan Ibana ma adong di hita haluaon i. Ima hasesaan ni angka dosa.\nAle Amanami na marhabangsa di banua ginjang. Mandok mauliate do hami tu Ho sian nasa rohanami, ai ndang hasuhatan holong ni rohaM tu hami. Disuru Ho do AnakMu na sasada i tu portibion, manaon ragam sitaonon, haleaon, insak-insak, pastap-pastap dohot tijur pe; ro di na manaon hamatean laho humophop hami, asa malua hami sian dosa dohot sian hamatean na manongtong i. Ro do hami saonari tu jolom, marhite parningotan ni sitaonon dohot hamamate ni Jesus Tuhannami. Naeng uhir tu rohanami bernit ni sitaononNa I, asa marhite I nian uhir tu rohanami balga ni holongMi, asa mabiar hami tumadingkon Ho. Hupelehon hami ma dirinami tu Ho, urasi ma hami marhitehite mudar ni Jesus Anakmi, asa tung badia hami, jala tangkas malua hami sian gomgoman ni dosa dohot hamatean. Amen.\nMarende : 182 : 1 + 6 “Haholongan Na Badia” BL 24\nNunga loja jala maheu Tuhanta Jesus Kristus. Dung ditangkup Ibana di bodari ni ari Kamis I, ndang maradian nasida mangaleai Ibana. Marsitutu nasida patubu sitindangi gapgap, asa tung bulus roha ni si Latus mandabu uhum hamatean. Nunga marragam dibahen si Latus, didok, naeng paluahon nian, hape lam ganda do bernitna diahap Jesus. Ditanggali do bajuNa, dilinsingi Ibana. Nunga mamungka mabugang pamatangNa jala mabaor mudar sian i. Nunga dibahen sungsang duri tu simanjujungNa, jala ndang maralang nasida mangalombuti, asa dohot sian simanjujungNa mabaor mudar i. Di na lam nangkok mata ni ari di ari Jumat I, lam maniak ma angka bugang i. Mamereng sitaonon ni Jesus ndada lam moru panosak nasida di Jesus. Sai songon jolma na mauas di mudar nasida sude. Lam gogo tahe nasida manjouhon asa diparsilangkon Ibana. Ujungna, dibuat si Latus ma haputusan I, asa diparsilangkon Jesus, nang pe ndang adong salana, jala didok ibana: lias ibana sian i.\nMarsurak ma Jahudi I manjalo Jesus. Diboan nasida ma Jesus tu Golgata mamolus via dolorosa, mamolus “dalan sitaonon”. Molo songon na lambat Jesus, disurahi huhut dionjarhon, sipata ma tinggang Ibana, jala sipata laos didondoni hau parsilang na dokdok I Ibana. Nunga lam suda gogoNa, Alani lojaNa, dohot Alani mudar naung durus sian pamatangNa. Hehe Ibana, diampehon silang I, tungkap ibana muse dang tartuhukNa be. Di na so tolapsa be mamboan, ditangkup nasida ma si Simon Kirene laho mamboan hau parsilang i tu Golgata.\nDung sahat tu Golgata lam gogo ma marsurak angka Jahudi i. Sai songon na sombu panghilalaanna mamereng hinaparir sitaonon ni Jesus i. Di Golgata, dipeakhon nasida ma hau parsilang I, dung I diampehon nasida ma Jesus tusi, dilabang ma tanganNa dohot patNa, sabur ma mudar i. Dipajongjong ma muse hau parsilang I, gantung ma Jesus disi; maraburan ma mudar sian patNa dohot tanganNa.\nNdang pola manghitir panghilalaan nasida di na marsasar mudar sian tangan dohot patNa uju dilabangkon tu silang i. Marsurak nasida, songon na mangolophon dung jongjong hau parsilang I, jala gantung Jesus disi.\nAlai anggo Jesus Tuhanta I, bulus do rohaNa mangauhon sude sitaonon i. Nunga tangkas dilehon Ibana diriNa hasahatan ni nasa sitaonon ni jolma alani dosa. Alai dung gaung Ibana di silang I, ndang laos mauhom Ibana. Marsoara do Ibana pitu hali sian silang i.\nTabege ma soaraNa i.\nMarende 77 : 1 – 2 “Hamu saluhut halak” BL. 65\nNunga gantung Jesus di hau parsilang i. BohiNa dohot pamatangNa nunga lam mamontar Alani lojaNa laos huhut nunga godang mudarNa na durus i. Deba mudarNa I mardekdekan tu tano. Deba laos mangimpal di pamatangNa, alai laos adong dope na imbaru mabaor, songon bogas ni labang I, ndang tarpaidaida sasintongna bernit ni parniahapanNa i. Alai anggo angka na mamparsilangkon Ibana I songon na hisar do bohina. Nndang tarida idaon na loja nasida manganangkohi dolok i. Las roha nasida jala sombu panghilalaanna mamereng Jesus na manaon na di silang i. Hape di na songon I sitaonon ni Jesus I, jala songon I pangalaho ni angka na mamparsilangkon Ibana I, marsoara ma Ibana, manoarahon soara parjolo sian silang I, didok:\n(1) “ALE AMANG ! MARPAMUATI MA ROHAM MIDA NASIDA, AI NDANG DIBOTO NASIDA NA BINAHEN NI NASIDA I.”\nNa ringkot antong tangiang di Tuhan Jesus. Sogot manogoti, nunga laho Ibana tu balian, martangiang sahalakNa disi (Mark. 1 :35). Dung dilehon mangan 5000 halak, dipamuli natorop I, jala siseanNa pe nunga disuru Ibana pajolohon tu bariba nangkok ma Ibana tu dolok, sasadasa martangiang disi (Mat. 14:23). Martangiang Ibana andorang so bongot tu Getsemane (Joh. 17). Tolu hali Ibana martangiang di Getsemane (Mat. 26 : 39 – 44).\nTangiang I do na parjolo ruar sian Ibana dung gantung di hau parsilang i. Tung so boi do ambaton ni manang aha parsaoranNa, hasadaonNa tu Ama i. Bulusna I hata ni Tuhan Jesus mandok : Ndang diboto nasida na binahen nasida. Ndang diboto natorop I haleaon dohot hapariron na pinamasa nasida tu Jesus I ? Ndang diboto angka malim dohot situan natorop na binahen nasida i? Ndang diboto angka Parise ? Godangna I tahe na maoto Alani portibi on. Godangna I angka na margoar bangso ni Debata, angka pande agama, angka sipajoloon di masyarakat, dohot sihatoropan na maoto jotjot ndang mamoto, manang paula so diboto na binahenna tu Tuhan Jesus. Alai tung gogo do soara ni Jesus na martangiang i. Tangiang I, tangiang pangidoan di hasesaan ni dosa do I, mangido hasesaan ni dosa ni angka na mangaleai Ibana, na mangalinsingi Ibana. Naeng patar tu saluhut jolma, paboa hasesaan ni dosangku, dosamu, dosanta. Jalo silang I mangalinggomi ngolum. I do mual hangoluan.\nMarende 179 : 1 + 3 “Adong Do Sada Mual” BL 20\nDidok rohanasida, ingkon pasobokon do Jesus tu parjahat jala pardoa, naeng mangholipi hajahaton dohot dosa nasida. Diparsilangkon nasida do Ibana di tongatonga ni dua halak parjahat na somalin. Tangkas do nian didok si Latus, na so adong dapotsa sala ni Jesus. Tangkas do mura antusan ni halak paboa sitindangi gapgap do na nidok nasida taringot tu Tuhan Jesus. Ai didok: Diorai Jesus nasida manggarar guguan tu Kesar, hape tangkas do didok Jesus lehon hamu tu Kesar i. Didok: manggunturi Ibana di Galilea, Samaria, dohot di Judea, hape HADAMEON do sian Ibana. Alai dibahen nasida angkalangkal, dibahen sipaototo laho paleahon Jesus I, gabe di tongatonga ni parjahat Ibana diparsilangkon. Ndang pola manjua Ibana, ai nunga rade Ibana dipasobok tu parjahat, ai naung rade do Ibana manjalo dosa ni portibi on ampe tu Ibana. Rade Ibanda gabe dosa nang pen dang mardosa (2 Kor. 5:21). Rade do Ibana singkatta di silang i.\nNunga songon I haradeon ni Jesus, hape dohot do sada sian na targantung I mangaleai Ibana, songon pangaleai ni angka soldadu na pauruuru Ibana. Marsineang do Ibana mandok tu Tuhan Jesus; ai ndang Kristus I Ho? Palua ma diriM nang hami antong!\nAlai laos di hatiha I do dialusi donganna na targantung I Ibana, didok: Ndang dihabiari ho hape Debata. Atik pe rap hona uhum hita? Uhum na tigor do na tu hita, ai tajalo upa ni pambahenanta; alai anggo Ibana ndang adong diula na so ture. Laos huhut ma didok tu Jesus; “O Jesus, ingot ahu, ia dung sahat Ho tu HarajaonMi.”\nDidia do hita nuaeng? Pardosa do hita! Rap dohot ho Amang, rap do ho Inang, dohot parjahat na mangaleai Jesus i? Manang, rap do ho dohot parjahat na mananda dosana jala pasahat dirina tu Jesus. Dohot Ibana ma hita saonari, rap hita manghilala jala mangoku dosanta, asa dohot hit taruli di hata ni Jesus I, hata na paduahon jinouhonNa sia silang i:\n(2) “SITUTU DO HATANGHON TU HO “SADARION DO RAP DOHOT AHU DI PARADEISO”\nMarende 171 : 2 “Tandai Ma Au” BL. 49\nNunga lam gale Tuhan Jesus. Nunga lam suda gogoNa. Lam manintak muse mohop ni ari. Ndang tartaon mohopna molo tonga ari disi. Maniak ma dihilala Jesus sude pamatangNa I, hape ndang tarhahuasa. So boi humusor tanganNa naung hona labang di silang i. Nirimpu do dompak hinahansitna I rohaNa dohot panghilalaanNa. Hape tongtong do umbalga holongNa tu jolma I, umbalga holongNa tu hita, umbalga holongNa tu inaNa dohot siseanNa, ai diparrohahon dope inaNa dohot siseanNa na adong disi. Tongtong do umbalga holongNa tu jolma, umbalga holongNa tu ahu, tu hamu, tu ho inang, tu ho amang, umbalga holongNa sian haberniton i. Didok Jesus ma:\n(3) “NDI MA INANG ANAKMI! HUHUT DIDOK TU SISEANNA I: NDI MA INANG MI.”\nDi tongatonga ni natorop I adong manang piga parompuan na manghaholongi Ibana mangihuthon Ibana sahat tu Golgata. Anggo angka siseanNa holan si Johannes, sisean haholongan I do na mangihuthon Ibana tu Golgata. Laho do sude nasida maporus. Dibereng Jesus do angka parompuan dohot sisean na sahalak I di tongatonga natorop i. Ndang haambatan na hansiti Ibana mamereng inaNa dohot siseanNa i. Ndang haambatan manang aha Ibana mamereng ahu, dohot hamu. Soara na parjolo, soara tu Ama I do I, mangondihon angka pardosa. Soara na paduahon tu angka pardosa na manopoti dosana do I, mangalehon bagabaga haluaon. Soara na patoluhon tu angka na porsea do I padomuhon nasida songon keluarga ni Kristus. Manang angka ise na mamereng tu silang I, manang angka ise na patutoru diri tu silang ni Jesus I di bagasan haporseaon, nunga gabe sada keluarga nasida, ima keluarga ni Kristus.\nNdang tarsoadahon si Maria so anakna Jesus. Ndang tarpasiding Ibana panghilalaan ni ina pangintubu mamereng Jesus i. Boha do panghilalaonmu inang aut dipaberengbereng ho, rindang ni siubeonmu songon i. Boha do roham amang aut sura sinuan tunasmu songon i? Sai songon sambilu na maneat ateate dohot pusupusuna na masa tu Tuhan Jesus i. Sai songon asom na tinetekhon tu bugang soara ni Jesus tu nasida. Alai sian nasa gogo ni haporseaon ditangihon nasida soara ni Jesus, ai olat ni I ma dijangkon sisean I si Maria tu jabuna.\nMarende : 121 : 2 “Jesus Raja Ni Huria” BL. 97\nNunga marsaringar sian hau pinarsilang I soara hasesaan ni dosa. Nunga tarbege bagabaga haluaon. Nunga dipadiri keluarga na imbaru, keluarga ni Kristus. Sude I dipatupa Tuhan Jesus andorang so sahat tu hos ni ari. Di hos ni ari di pukul 12.00 arian, mangholom ma sandok portibion Loja do angka na pistar sahat tu tingki hamajuon on, manangkasi aha do na masa uju i. Sanga do didok: gerhana na masa disi: alai boi do ditontuhon, na so he masa gerhana di hatiha I, jala ndang hea dope masa jala ndang boi masa gerhana sampe 3 jom, ai sahat tu pukul 3.00 na mangholom i.\nAntong aha do na masa disi? Pambahenan ni Debata do i. Ulaon ni Debata do i. Nunga diampehon sude dosa ni jolma tu Tuhan Jesus. Tongon do angka sahitta, diusung Ibana, jala angka pardangolanta diporsan; alai anggo rohanta mandok: Debata do na maminsang, mamukul dohot pasipal Ibana. Hape Alani pangalaosionta Ibana tartulang, binahen ni hajahatonta Ibana mabugang. Ampe tu Ibana pinsangpinsang parhitean ni hasonanganta, jala binahen ni bugangNa malum itahilala. Ai on do dipatupa Debata: humophop hita gabe dosa Ibana na so tumanda dosa, asa gabe hatigoran ni Debata hita dibagasan Ibana.\nAla naung dibagasan dosa Ibana na so tumanda dosa, naeng patuduhonon ni Debata na marujung tu haholomon do dosa, jala marujung tu hamatean. Laos huhut gabe tarida, sude manghuphupi bohina tu Jesus naung gabe dosa i. Mata ni ari pe ndang olo paruar sinondangna mambahen tarida Jesus naung gabe dosa i. Dihilala Jesus do, ndada holan na tinompa I songon na marsidingsiding tu Ibana. Dihilala do naung ditinggalhon Ama I Ibana, ai tung so tarpadomu do Debata dohot dosa. Tar dipukul 3 di ujung ni haholomon I, marsoara ma Jesus:\n(4) “ELI ELI LAMA SABAKHTANI, DEBATANGKU DEBATANGKU BOASA TUNG TADINGKONONMU AHU?”\nSongon I ma jorbut ni panginona ni dosa i: Debata, Anak ni Debata ditadingkon Debata. Nda tadingkonon ni Debata do hita Alani dosa? Alai ala naung tu Jesus ampe dosanta I, gabe Ibana ma ditadingkon Ama I, asa gabe saor Ibana do hita. Di bagasan Jesus dipadame jala dipadenggan Debata dirina dohot jolma. Jesus do PARDAMEANTA; Ibana do PARDENGGANANTA.\nMarende : 180 : 2 – 3 “Ro tu Jesus ho na loja” BL. 228\nMansai patar do di saluhut natorop pangajarion ni Tuhan Jesus, paboa Ibana do silehon hangoluan. Godang do nang pandohan dihatahon Ibana laho paandarhon i. I do nang na hinatahonNa tu boru Samaria I, di na nidokNa: “Aut diboto ho basabasa ni Debata, jala aut ditanda ho na mangido aek inumon sian ho, ra olo ho mangido tu Ibana: dung I lehononNa ma tu ho aek na mangolu. Na manginum aek silehononKi, na so tupa mauas be I rodi salelenglelengna. Ai anggo aek silehononKi, gabe mual do I dibagasan ibana, na mabaor sahat ro di hangoluan salelenglelengna. Gariada tahe, ndada holan holan Ibana aek hangoluan, alai marparbue do I nang tu angka na porsea di Ibana, ai didok: “Angka batang aek na mangolu do na mabaor sian na porsea di Ahu”.\nAlai nang pe Ibana mual hangoluan, nang pe batang aek na mangolu mabaor sian na porsea di Ibana, dijouhon Ibana do sian hau pinarsilang I pandohan na palimahon:\n(5) “MAUAS AHU!”\nBoha do boi mauas mual hangoluan?\nSongon I ma hansit sitaonon i. Nunga tung godang mabaor jala durus mudra sian pamatangNa. Manintak do muse mohop ni mata ni ari na mambahen mardekdekhan hodok sian pamatangNa, jala laos marsampur dohot mudar i. Songon I hansitna, so adong siinumon di tanganNa. Tung sur ape adong nab oi mangurupi. Sude nunga marsitading tu Ibana, asing ni angka boruboru na marhagaleon I, dohot si Johannes, sisean haholonganNa i. Nang pe mual hangoluan Ibana, nang pen dang mauas be na manjalo siinumon sian Ibana, alai ala ni hansit ni sitaononNa I, mauas do Ibana.\nAlai, laos huhut do mauas Ibana di haroro ni jolma manjalo panghophoponNa i. Mauas Ibana di haroro ni angka na hinobasanNa i. Mauas Ibana di haroro ni angka siseanNa i. Mauas do Ibana di haroronta saonari. Mauas do Jeses diharorom Inang, mauas do di harorom Amang, olo do ho pasombu uas ni Jesus i?\nMarende 379 : 3 – 4 “Ndang Sadihari” BL 252\nNunga lam bot ari. Lumobi di paretongan ni ari uju I, di bangso Jahudi, ndada pukul 12.00 borngin mamungka ari na mangihut. Di pukul 6 bot ari do I masa. Pukul 6 bot ari nunga dirajumi nasida I ari marsogotna. Di bagasan hapariron I, di bagasan hahansiton I nunga dihilala Tuhan Jesus naung singkop diula Ibana ulaon panghophopon i. Nunga dihilalanaeng bongot Ibana tu hamatean, ujung niuhum ni Debata ala ni dosa. Dihilala Tuhan Jesus ma naung sude singkop diula Ibana, dijouhon ma sian silang I:\n(6) “NUNGA MARUJUNG!”\nNunga marujung parsirangan ni Debata dohot jolma, ai di bagasan panghophopon na pinatupa ni Jesus I, nunga mardomu muse Debata dohot jolma. Di panghophoponNa I, nunga dipadomu Debata diriNa dohot jolma.\nNunga marujung huaso ni dosa. Nunga marujung huaso ni sibolis. Dibagasn Jesus sude angka na porsea margogo, jala marhuaso mandok laho ma ho bolis sian lambungkon.\nNunga marujung, laos marlapatan do I huhut, nunga rimpas jala singkop holong ni Debata mangulosi hita. Nunga singkop jala rimpas asi ni rohaNa mamornohi ngolunta. Nunga rimpas jala singkop jumping hita hangoluan, ai nunga singkop ruar hita sian hamatean. Nunga marujung laos huhut do I joujou tu hita: nunga marujung panundalionta tu Debata; nunga marujung hamalasonta marsaor dohot Debata. Auhon tu roham, hansit, parir, paet do ditaon Jesus laho patupa i.\nMarende 76 : 2 “Sada nama sangkap”\nNunga tung loja Tuhanta i. Nunga tung marsipal Ibana. Nunga tung lam suda gogoNa. Nunga lobi sian tolu jom Ibana gantung di hau parsilang i. Tu ginjang Ibana ndang marhasangkotan, tu toru ndang marpahean. Ingkon lam dirutrut panghilalaanNa, ai lam runsur pamatangNa. Lam maribak ma tanganNa dohot patNa, pangalabangan i. Ruar ma muse mudar sian I alai ndang apala doras be, ai nunga lam suda mudar sian pamatangNa. Tung sude do pangontak ni ganup hahansiton I dihilala Ibana. Adong do nian na manurdukhon tu Ibana anggur na marsaor pogu, na dipangke halak uju I singkat ni obat bius asa ummiran nian dihilala. Ndang olo Jesus manjalo, ai ingkon hilalaonNa sude uhum ni Debata tu dosanta, di bagasan roha dohot pingkiran dohot panghilalaan na torang. Dihilala Tuhan Jesus naeng marujung ma ngoluNa, naeng pelehononNa ma diriNa tu Ama i. Di bagasan roha na torang IBANA. Ndang boi pangontak ni sitaonon I mangago roha dohot pingkiranNa di parsaoranNa dohot Ama i.\nJongjong ma hita!\nDung I dijouhon Tuhan Jesus ma:\n(7) “AMANG! TU BAGASAN TANGANMU MA HUPASAHAT TONDINGKU!”\nDung didok songon i: tos ma hosanna. (Mangkuling ma giringgiring pitu hali)\nMarende 84 : 1 – 2 “Aut na ginorga tu rohangku” BL. 195\nJadi, ida ma, laos di na satongkin I maribak ma hirehire na di Bagas Joro I, sian ginjang ro di toru. Di bagasan hamamate ni Jesus I jumpang ma na nidok ni Apostel Petrus: “Ai bangso na pinillit do hamu, hamalimon na raja, bangso na badia, houm na ginomgomanna, asa tung dibaritahon hamu denggan ni harohaon ni Ibana, naung manjou hamu sian na holom tu hatiuron halongangan i.” Laos songon I do di Pangungkapon 1:6 didok: Dijadihon do hita gabe harajaon hamalimon ni Debata.\nDung I humunta ma tano I, marigat ma dohot angka batu mamak. Mungkap ma dohot angka tanoman, dung I hehe ma daging ni torop na badia angka na modom disi, gabe ruar ma nasida sian angka tanoman i. Jadi dung hehe Jesus, ro do nasida tu huta na badia I pataridahon nasida tu torop halak. Dipataridahon do disi, ia di hamamate ni Jesus I, nunga talu hamatean, alai dipapatar I tu portibi on dung hehe Jesus sian na mate.\nNunga mate Jesus. Nunga hehe Ibana, jala nunga manaek tu banua ginjang. Mansai nalnal disi, holong ni Tuhanta, palua hita sian dosa dohot hamatean.\nNdang gantung be Ibana, nuaeng di hau pinarsilang i. Ndang jongjong be nuaeng silang di Golgata, alai anggo soaran ni Jesus di silang I, ingkon tongtong marsaringar di tongatonganta, marsaringar di ngolunta.\nAuhon jala alusi saonari nang tu tingki na ro\nMarende BE 412 : 1 + 3 “Ndi di dolok adui” BL. 387\nTuhan Yesus Memberkati. Syalom!\nPosted in Jumat Agung\nHKBP RawamangunJumat Agung\nJadwal Malam Passion\nKegiatan HKBP Rawamangun 21-27 April 2019


Sala Kontrasepsi – Amani Partogi\nParsorion ni NanJatikkos, Marende →\nPosted on 18 Agustus, 2011 by Hendry Lumban Gaol\nSai dipodahon tu ripe nabaru marhasohotan,– hatiha sijou nasida marsipangangon, manang didok “dipio”–, ima asa unang marnaloja marsiajar di parrumatanggaon. Marsianjuan di nahumurang jala unang gotas marroha di nasaripe. Unang adong hata “sirang” haruar sian pamangan jala unang hatop mangalu-alu tu natua-tuana be. Dipodahon do, molo dung marrumatangga, tung mansai godang do parungkilon, godang abat-abat jala olo do halak mangela-ela ripe asa tubu parbadaan.\n“Molo masa parungkilon, unang tor tu hula-hula hamu mangalu-alu, sitongka do i, tarlumobi tu hamu inang parumaen, dang denggan songoni. Ido anggo ruhut ni parrumatanggaon di halak batak. Hope antong, Anaha, tong do songoni, dang sai tor tu hami paboaonmu molo adong parungkilon di rumatangagmuna. Si jumolo ma pasidung hamu angka parkaro na adong dihamu marhite na masisukkunan, marsipalambasan roha”. Ima poda ni amanJatolhas hatiha mamio si Jatikkos. Sai dihasomalhon amanJatolhas do ulaon mamio on tu saluhut sisolhot na apala jonok dope. Jala tingki mamio on do boi denggan manghatai tu ripe naposo i. Anggo hatiha di ulaon unjuk i do, hurang do tingkin mandok hata poda.\nTingki sisaonari on, dang apala dianturehon halak batak be ulaon sisongonon, didok dang adong tingki. Hape, aut sura ma diboto be aha lapatanni ulaon on, ra dang adong hata “alani tingki” dang tarpatupa.\nTutu ma nian, dang sadia lelang dope marrumatangga, nga tubu parsalisian di ripe ni si Jatikkos. Ra, lupa do nasida dipoda ni natua-tua naung hea dipodahon tu nasida. Tar sar do parbadaan i tu hombar balok. Hape tung hantus do didok amanJatolhas, asa molo masa parbadaan dang boi tarbortik tu hombar balok, ai hailaan do i. Tung holan soara nagogpe sitongka do.\nDijou amanJatolhas do si Jatikkos tu jabuna, ninna rohana lao mamodai nasida.\n“Dang songoni antong, Anaha, ingkon serep do roha jala olo iba manganju rumatangga niba” ninna, dungi ganjang ma hatani poda ni amanJatolhas.\n“Ido, Amang, satohona soada siparsoalhononhon do anggo anakmunaon” ninna si Ros, parumaen ni amanJatolhas, nioli ni si Jatikkos, jala didok ma NaiHarapan.\n“Dia do tutu, patorang hamu ma jo, Inang””Olo, Amang, na sala kontrasepsi do hami””Bah, holan alani i do hape? jei holan alani kontrasepsi do?” ninna amanJatolhas, marrara bohina mambege alus ni parumaenna.\n“Ido amang, nidok nion, hape ninna anakmuna dang songoni, jei dang marsitomuan””Ai dia do tutu ho amaniHarapan. Alai boasa tor markontrasepsi hamu, soadong dope pahoppu” ninna NanJatolhas manjahut pakkataiaon nasida i.\n“Ah…dia do tutu inattaon, sala persepsi do maksud ni parumaen mon, nanguda” ninna siJatikkos mangalusi. Dang tartahansa engkelna, alai anggo naiHarapan dang tarpaidasa be simatuana, amanJatolhas.


Batu Mamak: Jamita Minggu 11 Trinitatis\nJamita Minggu 11 Trinitatis\nJAMITA TU MINGGU 11 DUNG TRINITATIS, 19 AGUSTUS 2012\nNa di ari Jumat i, ari 17 Agustus 2012 boho ma 67 taon dung na diproklamasihon kemerdekaan ni bangsonta, Negara Republik Indonesia na tahaholongi on. Manang di dia pe di Indonesia on, di pusat manang di daerah, dipatupa do upacara dohot perayaan marningot dohot manghalashon peristiwa na bersejarah i. Torop sian ruas ni bangsonta hadir do di pusat-pusat upacara dohot perayaan i. Na deba paihutihuthon sian radio manang televisi. Molo pe so diihuthon sada sian angka i, saotikotikna di bagasan rohana sai adong do pamingkirion taringot tusi, taringot tu proklamasi, kemerdekaan dohot ulang tahun.\nDi ari on, nang pe naung dua ari, sai songon na di mata dope proses ni perayaan i. Saringar ni proklamasi, songon na so salpu dope sian parbinegean, jala kesan-kesan pemikiran taringot tu kemerdekaan ndang longkang dope sian roha. Godang do na paingothon hita taringot tusi. Angka tanda manang prasarana perayaan, isara ni gapura, hiasan dohot spanduk, hira so adong dope naung dibungka; manang tu dia pe hita laho, sai godang dope i dapot idaon.\nDi ganup upacara peringatan i, sai dijahahon do Pembukaan Undang-undang Dasar 1945. Mansai ringkot do i antong, ai disi do digombarhon sangkap ni Negara Indonesia na merdeka jala na marpamarenta sandiri i. Taringot tusi, didok, “Kemudian dari pada itu, untuk membentuk suatu pemerintah negara Indonesia yang melindungi segenap bangsa dan seluruh tumpah darah Indonesia dan untuk memajukan kesejahteraan umum, mencerdaskan kehidupan bangsa, dan ikut melaksanakan ketertiban dunia berdasarkan kemerdekaan, perdamaian abadi dan keadilan sosial, maka disusunlah kemerdekaan kebangsaan Indonesia itu dalam suatu Undang-undang Dasar Negara Indonesia.”\nMardomu tu turpuk jamita di hita ari on, naeng pamanatonta do sangombas sada sian tujuan ni negaranta na martaringot di Pembukaan ni UUD-45 i, i ma na mandok, “Mencerdaskan kehidupan bangsa.” Cerdas mandok, sempurna perkembangan akal budinya untuk dapat berpikir dan mengerti. Jadi, na martugas do bangso dohot negaranta mangusahohon perkembangan ni akal budi ni masyarakat marhithite pendidikan, pengajaran dan pelatihan. Tontu, na disadari partoginta angka na parjolo i do hiraringkot ni kecerdasan i. Molo boi halak Bolanda na songon i otik menjajah Indonesia na songon i balga pola 350 taon, manang na boha pe adong do pardomuan ni i tu haotoon, ai manang di dia pe di portibi on sai allangallang ni na bisuk do na oto. “Na bisuk nampuna hata, na oto tu pargadisan,” ninna halak hita. Asa tung sintong do molo tung apala kecerdasan i na disurathon di Pembukaan ni UUD-45 i na ingkon ulaon ni bangso dohot negaranta na merdeka i. Taringot tusi, ndang parsoadaon nunga godang naung niula ni bangsonta jala nunga tadai parbuena. Nunga torop ruas ni bangsonta na targoar na pistar, angka sarjana, doktor dohot profesor. Alai kecerdasan dia do i, jala habisuhon na boha? Godangan do i na bersifat tano on, hapistaran dohot habisuhon portibi. Alai nuaeng, naeng taringotanta do samansam habisuhon na asing, na sian ginjang, na sian Debata. Aha ma lapatan ni habisuhon i, boha ma hita menyikapi i, jala aha ma guna ni i di hita? Tauji ma nuaeng pamanathon i marojahan tu turpuk di hita ari on.\nBuku Poda (Amsal), i ma bahan parsiajaran manang pendidikan tradisional ni halak Israel. Molo tajaha jala tapamanat buku i sian bonana sahat tu ujungna, ndang tagamon so dapot rohanta na marpamusatan do i di sada hata, i ma habisuhon. Sipata didok hapistaran, sipata hapantason, sipata muse parbinotoan. (Di hata Indonesia didok hikmat, sipata kebijaksanaan, sipata muse pengetahuan). Aha do habisuhon i? Habisuhon, i ma kondisi kerohanian na patauhon jolma mangatusi dohot manghangolu-hon hasintongan ni hata ni Debata jala manghonahonsa tu praktek ni ngolu ariari. Dohot pandohan na asing, marojahan tu tangiang ni Raja Salomo di 1 Raj.3:9, habisuhon, i ma hatauon manirang na denggan sian na roa. Ndang sai nalnal parasingan ni na denggan sian na roa. Angka na uli mangihuthon adat dohot hasomalan ni hajolmaon rupani, molo diadophon tu hasintongan ni hata ni Debata, boi do i gabe na roa; songon i sabalikna, angka na sinubanghon ni jolma mangihuthon adat dohot uhum ni hajolmaon, tung apala i do pinangido ni Debata. Marhite habisuhon, gabe tandaon ni jolma ma na denggan i, tandaonna dohot na roa; dung i laos sian tondi ni habisuhon i botoonna ma mangulahon na denggan i, botoonna dohot pasiding na roa. Asa, tung mansai na arga jala na marguna situtu do habisuhon i.\nMarningot arga dohot ringkotna, di sandok Buku Poda on, dipersonifikasikan do habisuhon i, lapatanna digombarhon hira sada pribadi na mangolu, na manggulmit jala na marpambahenan. I do na tarida di turpuk on, ai digombarhon do hapistaran i songon sada pribadi na pajongjong jabu. “Nunga dipanjongjong hapistaran i jabuna, jala nunga didakdak tiangna batu sipitupitu i,” ninna. Taboto do, jabu manang bagas sada sian kebutuhan utama ni hajolmaon do i. Di bangsonta rupani, sai disejajarhon do ni i tu sipanganon dohot parabiton. Sada ungkapan naung baku do di hita sandang, pangan dan papan. Di torop inganan, isara di kota-kota, justru jabu do na paling mendesak. Anggo holan laho mangan do, torop do jolma na marhais martuduk, lapatanna, na niomona na sadari i do panganonna sadari i. Sian pansarianna na mansai minim, boi do tuhoronna sakilo dua kilo boras kualitas rendah, tahu dohot tempe manang na pigangiris; anggo holan laho marabit do, adong do burjer angka na so hurang dengganna jala na mansai mura. Alai anggo jabu ingkon modal besar do asa tarpajongjong. Tung na mengontrak pe, tong do ingkon biaya tinggi. Alai manang na boha pe argana, ndang boi so ingkon adong, ai ndang tarbahen ise mangolu molo torus do di alam terbuka, torus dipadadangdadang ari jala dipaombusombus alogo, torus ditinggang udan jala disorop ombun. Di jabu do jolma i mian, disi do marsaor dohot dongan sajabu, disi mangan asa mangolu, disi martangiang jala marsaor dohot Debata, disi do angka dakdanak dipagodanggodang jala diajari asa gabe jolma na pistar jala na marroha, dipersiapkan gabe jolma na sesuai tu huria, tu masyarakat dohot bangso. Songon i ma ringkot ni jabu i. Songon ringkot ni bagas i, songon i ma digombarhon dison hinaringkot ni habisuhon, hapistaran, hapantason dohot parbinotoan di jolma. Molo bisuk jolma, molo pistar jala pantas, tarbahen i do manghangoluhon ngolu na sesuai di jolo ni Debata dohot jolma.\nDipatudos dope muse hapistaran i tu sada pribadi na patupa pesta manang partamueon. Tu sangkap i dipotong do pinahan pamuean, diparade roti dohot anggur, jala dipadiri dohot mejana. Juhut, roti dohot anggur, i do menu utama ni halak Israel, di jabu manang pe di parpestaan. Ingkon mangan do jolma asa mangolu, ndang boi so ingkon. Ndang asal sipanganon, ingkon na bergizi do. I ma na sinimbolhon ni juhut dohot roti i. Siangkup ni na mangan, mansai ringkot do huhut jolma i na marlas ni roha. Ndang na tarbayanghon hita perkembangan dohot kelangsungan ni ngolu na so hea mandai las ni roha, na torus manorus dirembe arsak dohot sitaonon, alai ingkon adong do las ni roha, agia pe mansai otik. I ma na sinimbolhon ni anggur, ai siinumon halalas ni roha do i. Molo diinum halak anggur, las ma dagingna; terangsang ma dohot syarafna gabe hinsa jala las rohana. Duansa i, sipanganon na bergizi dohot las ni roha na songon simbol ma i di pendidikan dohot pangajaran moral. Songon ringkot ni sipanganon na bergizi dohot halalas ni roha di jolma asa mangolu, asa hipas jala magodang secara sempurna, songon i ma ringkot ni pendidikan dohot pengajaran moral di sundut na umposo bahkan di sandok warga ni huria dohot masyarakat asa jumpang habisuhon manang hapantason gabe diboto manirang na denggan sian na roa jala mangolu di bagasan hatigoran dohot hasintongan. Molo songon i do, boha ma bahenonta menyikapi i?\nDidok nangkin, disuru habisuhon na dipersonifikasi i do suruanna manggonghon halak tu jabu dohot tu pestana i. Hombar tusi, borhat do suruan i tu angka buntulbuntul ni huta mandok tu angka na tobok, “Ro ma hamu tuson,” jala tu angka na hurang roha, “Ro ma hamu, pangan hamu ma sian rotingku jala inum hamu sian anggur naung hupapang i.” Na tobok, di hata Indonesia didok, yang tak berpengalaman lapatanna halak na ungkap dope tu pangajaran, jala na hurang roha, hata Indonesia, yang tak berakal budi, i ma na hurang denggan dope karakter dohot moralna. Sude jolma do na nidokna disi, ai sasintongna ndang adong jolma naung tuk di parsiajaranna, alai sai na mandatdati dope saluhut. Didok na mandok, “Life long, learning task,” na nidokna disi, marsiajar saleleng mangolu. “From womb to thomb,” sian bortian sahat tu tanoman, ingkon torus marsiajar. Songon i, ndang adong jolma naung cukup denggan karakter dohot moralna, alai sai na mangeahi dope tu na sundenggan. Jadi joujou tu sude jolma do i, tu sude hita, asa mangalului habisuhon manang hapistaran. Ringkot situtu do antusanta, ia habisuhon i nda tung na diboan sasahalak i sian hatutubuna, alai silehonlehon ni Debata do i. Taringot tusi si Jakobus mandok, “Molo adong di tongatongamuna na hurangan bisuk, dipangido ma tu Debata.” Nang pe songon i ndang didekdekhon jala disuanhon Debata i songon i sambing tu sasahalak, alai siluluan do i jala siparungkilhonon marhite parsaoran na torus manorus tu Ibana di bagasan hata dohot TondiNa. Alai aha ma guna ni i?\nDi jolo nunga nidok, marhite habisuhon i tarbahen jolma ma manirang na denggan sian na roa, gabe mangolu di bagasan hatigoran dohot hasintongan. Dung i, di ay.6 didok ma, “... asa mangolu hamu.” Mangolu, apala i ma guna ni habisuhon i. Molo didok mangolu, ndada holan na mandok manggulmit jala humosa, mangan jala mangula, kawin jala marpinompar, ai anggo i do, na asing i pe manggulmit do jala humosa, mangan do jala mangula, kawin do jala mamompari; alai lobi sian i na marhahonaan do i tu parsaoran tu Debatana dohot tu donganna jolma. Dohot hata na asing, mangolu mandok, taruli di hagogok ni ngolu pardagingon dohot partondion, ngolu nuaeng dohot ngolu sogot.\nApala i ma na ringkot auhonon jala hangoluhononta sian jamita on, talului ma habisuhon, hapantason, hapistaran dohot parbinotoan i asa mangolu hita. Molo mulak rohanta sangombas tu tujuan ni kemerdekaan dohot negaranta naung tinaringotan nangkin, di angka tingki na parpudi on jotjot do martaringot tolu mansam kecerdasan na taharingkothon di ngolu on, i ma kecerdasan intelektual, kecerdasan emosional, dohot kecerdasan spritual. Marhite na tolu kecerdasan i tarbahen sasahalak do mamangke utohutokna, pingkiranna, rohana, panghilaanna ro di sandok hatauonna laho berinteraksi secara fungsional maradophon donganna jolma, maradophon na tinompa na asing, maradophon alam sekitar dohot maradophon Debata. Kecerdasan intelektual gumodang ma i dapot sian pendidikan umum, kecerdasan emosional sian pendidikan moral, jala kecerdasan spritual sian pendidikan agama. Taringot tu na parjolo, ninna roha, ndang siajaran be halak hita. Sian na jolo dope, barani do halak hita pasuda tano maraek dohot tano mahiang laho pasikolahon anakhonna. Ndang apala songon i anggo taringot tu pendidikan moral, lumobi ma taringot tu pendidikan agama. Jamita ari on manjouhon tu hita, taeahi ma perkembangan na seimbang di na tolu kecerdasan i, dung i mangolu ma hita, jumpangan di hagogok ni ngolu pardagingon dohot partondion, ngolu nuaeng dohot ngolu sogot na salelenglelengna. Amen.\nDiposting oleh Pdt.MV Simanjuntak di 20.49\nJamita 13 Trinitatis\nJamita 12 Trinitatis


Ebenezer: Bahan Jamita Evangelium Minggu Rogate, 5 Mei 2013\nBahan Jamita Evangelium Minggu Rogate, 5 Mei 2013\nTangiang Dibagasan Haholongan\nRoma 12 : 9 – 12\nIa buku Rom on digurithon di Korint (15:32) jala masuk do sada sian surat ni ap.Paulus (Pauline) na asli na disurathon dipudi ni pardalananna na patoluhon (15:25). Ndada si Paulus na pajongjonghon huria na di Rom jala nadada hea ibana manopot huria i sian mulana, ala ni do marasing do buku na on sian na asing. Ia holan buku Rom on do na marisihon thologia ni si paulus na mansai sistematis. Jala digurithon do inti pokok ni buku Rom on di Rom 1: 18; 11: 36, ima taringot hasadaan halak Jahudi dohot na so Jahudi di hasintongan marhite haporseaon dibagasan Jesus Kristus. Ala ni Kristus angka halak Jahudi dohot na so Jahudi rup gabe ruas ni Debata na binasabasahon Tondi ni Debata. Tanda angka na bongot tu si ima angka naung tardidi. Ido alana mansai bagas do diuhal ap.Paulus buku Rom on taringot tu haporseaon, hapintoran, Patik dohot lan na asing marhite na patoranghon padomuhon Padan Na Robi dohot Padan Na Imbaru.\nTurpuk di minggunta on ima naeng manogunogu halak Kristen asa sintong manghangoluhon holong ni roha songon hataridaan ni hakristenon na sintong hombar tu suhatsuhat na tinotophon ni Tuhan Jesus (Joh.13: 34-35). Jala dison ma tarida poda na bersifat praktis, songon na nidok ni apostel Jakobus, unang holan teori haporseaon i, alai naeng ma patar parulaon ni halak Kristen hombar tu haporseaon na sintong (Jak.2:14-20). Boha do taringot haholongan i didok Debata ? Hombar tu turpuk on adong ma opat rumang ni haholongan i :\n1) Ayat 9 ; Unang ma marpangansi holong ni roha i. Holong na so marpangansi ima holong na marpangulaon, na patar di parsaoran siganup ari. Sandok panggulmit ni ngolu ni halak Kristen naeng ma tongtong dirahuti holong ni roha. Roha holong mambahen sada halak girgir patupahon ulaon na denggan. Alai boi do marhite nba sai tasangkapi na denggan dompak dongan, gabe tubu holong ni roha dompak dongan i. Marhitehite na pasomalsomal dirinta pasiding na jahat, boi do gabe tubu holong ni roha di dongan. Sabalikna, molo taloas masuk angka pingkiran na roa taringot tu dongan na hinaholongan, pinasiat tu roha angka tuhastuhas na so tangkas dompak nasida, bgoi do runsur jala peut holong ni rohanta di nasida. I do umbahen ingkon pareahon (pilliton) na denggan, unang na jahat, asa magodang holong ni roha di bagasan hita (ay.9). Ingkon manat do hita di angka parjahat na late roha mida angka na masihaholongan, na girgir mamolamola, asa masihosoman angka na maraleale didok rohana.\n2) Ayat 10; Ingot hamu ma holong ni roha sama dongan Kristen! Masijolojoloanan ma hamu masipasangapan! Lapatanna asa parsaoran ni angka na porsea songon keluarga na masihaholongan di na marhaha-anggi (songon na pasangaphon natorasna/natumua, sisolhotna, oppungna, tulang/nantulangna, uda/inangudana, angkangna nang anggina). Ala ni ima ringkot do ingkon patuduhon parsaoran ni keluarga na masihaholongan. Asa keluarga i do na gabe mambuhai sikap nang pangalaho anggotana keluargana asa masihaholongan. Laos mangerbang ma tu tonga ni huria nang masyarakat pe. Ai ganup halak dibagasan huria i manjalo silehonlehon saguru tu ragam ni asi ni roha na tinurpukhon ni Debata marhitehite Tondi Parbadia (Rom 12 :6; 1 Kor.12:11). Ndada holan i, alai diigil do asa masijoloanan na marlapatan; Asa songon hapataran ni pamatang ni Kristus, huria i di portibi on, naeng tangkas huria i masitumpahan dibagasan holong. I do umbahen ringkot tangkas radotanta parsaoran ni Huria songon sada sistem sosial, asa sandok ruas ni Huria i masitumpahan hombar tu asiasi na di ganup halak. Sangkap dohot tujuan ni aturan dohot paraturan ni huria na sasintongna i ma naeng mangaturhon songon dia do ragam ni asiasi na adong di ganup ruas ni huria i, boi nian tangkas masitumpahan, asa tarbahen Huria i renta di parsaoran, di panindangion dohot panghobasionna di tongatonga ni portibi on.\n3) Ayat 11; “Unang sumurut ringgas ni rohamuna....” angka na mangulahon lomo ni roha ni Debata, ima angka jolma naung pinauba hadirionna, ala ni ndang sumurut be haringgasonna mangulahon angka ulaon asi ni roha. Ai girgir do tondina ala marhhite Tondi Porbadia na margogoihon ibana laho mangoloi (melayani) Tuhan. Diigil sian hita asa huria partondi na girgir, i ma huria na so mura mandele atik pe tarsosak dibahen portibi on; tongtong manghirim di parbue na tonggi atik pe mansai manggogo halisungusng manghutur bunga dohot mutik ni hau na denggan i. Mangoloi = melayani (sian hata “δουλευω/ douleuo” merupakan satu kelompok dengan istilah “δουλος/ doulos” yang diartikan “Budak,” maka dalam ayat ini juga bisa diartikan sebagai “jadilah budak daipada Tuhan”) dipatuduhon ma haholonganna marhite na mangoloi parsuruon ni Kristus mamaritahon Barita Nauli, ima Barita Haholongan. Naeng ma tangkas huria mangaturhon angka ulaon panghobasion na ampit tu parngoluon ni ruas, masyarakat dohot negara. Ala singkat ni Kristus do halak Kristen di portibi on manguduti panghobasion naung pinungka ni Kristus, ingkon tangkas do huria mangarangrangi ulaon panghobasion na manait roha ni sude ruas girgir mangoloi panjouon ni Tuhan i (ay.11). Ala ni mansai ringkot do sada sistem na boi memberdayakan ganup ruas ni Huria patupahon ragam ni panghobasion hombar tu silehonlehon na sian Tondi Parbadia.\n4) Ayat 12; Ala sai jugul do huria i di ngolu partangiangon, mangido gogo dohot habisuhon sian Debata nampuna ulaon i. Nunga godang angka buku digurithon taringot tu na laho mangatasi angka parungkilon ni ngolu. Adong ma tolu dapot hita sian ayat on asa marhamonangan hita mangadopisa: Naparjolo, Marlas ni roha mangkirim; las ni roha nanidokna ndada las ni roha na somal, alai las ni roha dibagasan pangkirimon. Sude angka naung dipadanhon Debata ingkon saut do i di tingkina, tapeopma padanNa i dibagasan rohanta, ala ni i manongtong ma hita dibagasan las ni roha. Songon pandok ni BE.766 : 1-3 Padan na uli “Ho ndang hulupahon”....; Napaduahon, Marbenget ni roha ma di haporsuhon. Sai hira mansai borat do na paduahon on di angka na dibagasan haporsuhon. Boha do hita mangadopi parsualon na so marnaujung i? Sungkunsungkun sisongon i do na mansai manonggopi godang angka halak Kristen. Tung mangkirim dohita molo ro parsualon asa gira marujung asa unang marganjangganjang. Alai jotjot do diajari Tuhan i hita marhite haporsuhon asa marhatauon hita (tahan uji). Asa dipatuduhon marhite hatauon i, kwalitas tinggi ni haporseaonna ido asa didok Debata marhabengeton. Didok di Rom 5:4 Jala dihorhon habengeton ni roha i do hatauon, jala hatauon i do mangkorhon pangkirimon. Ima solusi na margogoihon hita laho mangadopi i. Napatoluhon, Jugulhon hamu ma tangiang! Molo so tahaporsai gogo ni tangiang, gabe sai holan hasomalan di parmingguon do i tahilala. Alai sasintongna tangiang ima dalanta manghatahatai dohot Debata. Songon istilah sinuaeng on mar-handphone; ima dalanta laho manghatai dohot halak na di luat na dao. Alai parasinganna, molo handphone boi do pinangke molo adong sinyal, alai molo tangiang i boi do manang didia pe (didolok, ditombak, dilaut, manang dibagasan butuha ni dekke songon si Jona pe boi do). Ala dinamartangiang i hita ingkon dibagasan tondi do, jala na sai dijugulhon (bertekun, tidak jemu-jemu; Lukas 18:1). Asa ndada holan pintor hatop alus ni tangiang i alai olo do lumeleng. Saluhutna alus ni tangia i saguru di Tuhan i do (sai saut ma lomo ni rohaM) ala ni i ndada lomo ni rohanta di bagasan tangiang i. Tangiang i asa laho mangantusi dia do sagkap dohot lomo ni roha ni Debata. Boi do diuji kesabaranta marhite na paimahon alus ni tangiangta i, alai na sintong do ianggo padan nang sangkap ni Debata. Asa dibagasan tangiang huhut tarida ulaon na denggan na hinalomohon ni Debata. Heber 10:23 “Momos ma tatiop pangkirimon na taparhatopot i, ai haposan do na marbagabagahonsa!”\nØ Godang do jolma mandok nunga diulahon ibana haholongan i, jala mian dibagasn ngoluna, doloht lan na asing. Jotjot do ra tabege sahalak na mora na mangalehon sembako tu angka na pogos manang masayarakat tertentu, asa didok ibana na manghaholongi dongan jolma. Manang sian sisi na asing didok ibana dihatoropan jolma na dihaholongi ibana do Debata sian nasa rohana, hape dihosomi donganna jolma. Ai ndada songon i rumang ni haholongon i. Rumang ni haholongon i naeng ma tarida di ngolu siganup ari na olo marparsaoran dohot dongan jolma nang musu pe. Hapataran ni haholongon i tarida ma dibagasan ngolu saiganup ari na pinatujolo manghaholongi Debata marhite tangiang.\nØ Marhite turpuk on naeng do dipatuduhon ap.Paulus boha do sasintongna sikap nang pangalaho halak Kristen. Asa tarida ma sikap na patuduhon hapataran ni Kristus na solider tu angka donganna jolma tarlumobi na sahaporseaon. Asa tarida ma ruas na manghangoluhon tohonan hamalimon,; ima mangaradoti hasadaon, mamodahon hasintongan na sian hata ni Debata jala tongtong mamasumasu. Sada tantangan na umbalga si huria, na boi manegai hasadaon, jala manghorhon hagaleon di parsaoran nang di kerjasama, i ma sikap maradophon angka paburuburu huria i . Tarjou do huria sa sai tongtong ma masumasu manang na ise pe taho, baik secara pribadi manang horong dohot huria marsadasada. Suhatsuhat ni solidaritas sosial na pinangke ni ap.Paulus di turpuk on, ima molo boi halak Kristen di sandok potibi on sapanghilalaan di arsak dohot di las ni roha. Ingkon sisada arsak dohot lungun ni roha do sude halak Kristen molo adong sian Huria i na marmara binahen ni portibi on; laos ingkon sisada las ni roha dohot olopolop di angka na jumpang di parsaoran, panindangion dohot panghobasionna be.\nØ Goar ni minggunta ima Rogate, na marlapatan Martangiang. Asa ngolu ni jolma na dibagsan tangiang do mian haholongon ni Debata na marrumang ulaon asi ni roha dibagsan ngoluna. Jolma na porsea na manghangoluhon ngolu partangiangon i ma na manghahngoluhon ngolu haholongon na sian Debata. Mampu ibana patuduhon ngolu si partangiang na tudos tu ngolu i siparholong roha. Nang Jesus pe martangiang do laho manangianghon hita, asa malua hita jolma pardosa on, jala diparmahani manang diramoti. Asa na gok holong tontu tangianghononna do donganna nang musuna pe tu Debata asa dipasupasu Debata ibana. Horas mar-Rogate. Amen.\nPosted by Ebenezer Munthe at 21.15\nBahan Jamita Epistel Minggu Rogate, 5 Mei 2013\nBahan Jamita Evangelium Minggu Kantate, 28 April 2...\nBahan Jamita Epistel Minggu Kantate, 28 April 2013...\nBAHAN JAMITA EVANGELIUM MINGGU JUBILATE, 21 April ...\nBahan Epistel Minggu Jubilate, 21 April 2013\nBahan Evangelium Minggu Misericordias Domini, 14 A...\nBahan Epistel Minggu Misericordias Domini, 14 Apri...\nBahan Evangelium Minggu Quasimodogeniti, 7 April ...\nBahan sermon Epistel Minggu 7 April 2013


Tongtong ma Taingot Parsoalan na Rumingkot—Mamparhatutu Hak ni Jahowa Laho Mamarenta\n”Asa ditanda nasida sasada Ho do na margoar Jahowa, Natumimbul gumomgom liat portibi on.”—PSALMEN 83:19.\nENDE: 46, 136\nAHA DO NAUNG DIPARSIAJARI HAMU?\nBoasa mamparhatutu hak ni Jahowa mamarenta gabe rumingkot di sude jolma?\nSongon dia do si Job marpihak tu hak ni Jahowa laho mamarenta? Alai boasa si Job porlu dipasingot?\nAha do na taulahon asa marpihak tu hak ni Jahowa laho mamarenta?\n1, 2. (a) Parsoalan aha do na rumingkot na mangkorhon tu sude jolma? (b) Boasa on ringkot di hita?\nDI GODANGAN halak, hepeng do na rumingkot. On do na sai dipingkirhon jala diholsohon rohanasida. Marsitutu do nasida asa mandapot godang hepeng. Alai di halak na asing, na rumingkot, i ma keluarga, kesehatan, manang citacita.\n2 Sasintongna adong do parsoalan na rumingkot sian sudena i, i ma taringot mamparhatutu hak ni Jahowa laho mamarenta. Ala on do na rumingkot, ingkon talehon do rohanta tusi. Molo ndang manat, boi do ulaonta siganup ari manang sitaononta mambahen hita lupa tu parsoalan on. Molo marpihak hita tu hak ni Jahowa laho mamarenta, marhasil ma hita mangadopi sitaonon jala lam solhot tu Jahowa.\nPARSOALAN NA RUMINGKOT\n3. Aha do na didok Sibolis taringot pamarentaon ni Debata?\n3 Dialo Sibolis do hak ni Jahowa laho mamarenta. Lomo rohana asa didok jolma Jahowa i Pamarenta na jahat jala ndang marsangkap na denggan tu jolma. Didok Sibolis, martuaan do jolma molo mamarenta dirina sandiri. (1 Mus. 3:1-5) Didok muse, ndang adong jolma na tongtong marsihohot tu Debata. Molo susa do parngoluon ni sasahalak, tontu ndang angkuanna be Jahowa gabe Pamarenta. (Job 2:4, 5) Alani i, dilehon Jahowa do tingki asa tangkas diboto jolma songon dia parngoluon ni nasida molo ndang Debata na mamarenta.\n4. Boasa parsoalan taringot hak ni Jahowa mamarenta ingkon dipaujung?\n4 Diboto Jahowa do Sibolis margabus. Antong, boasa dipasombu Ibana Sibolis pararathon gabus on? Alana, mangkorhon do alus ni on tu saluhut na di surgo dohot di tano on. (Jaha Psalmen 83:19.) Ndang dijangkon si Adam dohot si Hawa pamarentaon ni Jahowa, jala godang do pinomparna mangihuthon nasida. On boi mambahen sasahalak mandok, sintong do Sibolis. Saleleng adong dope parsoalan on di pingkiran ni jolma dohot surusuruan, ndang tarpatupa dame dohot sada ni roha. Alai, molo nunga diparhatutu hak ni Jahowa mamarenta, marlas ni roha jala dame ma dihilala na mangihuthon pamarentaonNa.—Eps. 1:9, 10.\n5. Boasa gabe mangkorhon parsoalan on tu hita?\n5 Diparhatutu nama hak ni Debata mamarenta, jala diripashon ma pamarentaon ni Sibolis dohot jolma. Marhasil ma pamarentaon ni Debata marhite Harajaon ni Messias. Angka halak na tongtong marsihohot patuduhon, boi do jolma marsihohot jala marpihak tu pamarentaon ni Debata. (Jes. 45:23, 24) Lomo do rohanta tongtong marsihohot. Alani i, porlu taantusi boasa ringkot parsoalan on.\nAHA DO NA RUMINGKOT SIAN HALUAONTA?\n6. Sadia ringkot do mamparhatutu hak ni Jahowa mamarenta?\n6 Rumingkot do mamparhatutu hak ni Jahowa mamarenta sian hasonanganta sandiri. Alai, ndang na gabe lupa Jahowa paluahon hita. Diparrohahon Ibana do hita. Sian dia on taboto?\nRumingkot do mamparhatutu hak ni Jahowa mamarenta sian hasonanganta sandiri\n7, 8. Aha do labana molo nunga diparhatutu hak ni Jahowa mamarenta?\n7 Mansai dihaholongi Jahowa do sude jolma. Ala arga hita di Ibana, dilehon do anakNa mate humongkop hita asa boi hita mangolu salelengna. (Joh. 3:16; 1 Joh. 4:9) Molo ndang diingot Jahowa janjiNa taringot ari na naeng ro, tontu sintong do hata ni Sibolis dohot na mangihuthon ibana. Didok Sibolis, margabus do Jahowa jala ditabunihon do angka na denggan sian jolma. Direhei angka parjahat do janji ni Jahowa marhite mandok, ”Didia do harorona, na pinarbagabaga i? Ai dung monding angka amanta, hot do saluhutna songon i, sian mula ni hasiangan on!” (2 Ptr. 3:3, 4) Tongtong do diingot Jahowa janjiNa. Molo nunga saut hak ni Jahowa laho mamarenta, paluaonNa do na unduk tu Ibana. (Jaha Jesaya 55:10, 11.) Marojahan tu holong do hak ni Jahowa mamarenta. Pos ma rohanta, sai dihaholongi jala arga do naposoNa na marsihohot.—2 Mus. 34:6.\n8 Nang pe rumingkot hak ni Jahowa laho mamarenta, alai ndang lupa Jahowa laho paluahon hita. Diparrohahon do hita. Alani i, tongtong ma taingot aha na rumingkot jala marsihohot tu pamarentaon ni Jahowa.\nDIPAUBA SI JOB DO PANGANTUSIONNA\n9. Aha do na didok Sibolis taringot si Job? (Ida gombar di mula ni parsiajaran.)\n9 Ringkot do pangantusion na sintong taringot hak ni Jahowa mamarenta. Boi do tajaha taringot on di buku Job, sada sian angka buku di Bibel na parjolo disurat. Didok Sibolis, molo borat sitaonon ni si Job, tontu ndang jangkononna be Debata. Dipangido Sibolis do asa Debata na mangunjuni si Job. Alai, ndang olo Jahowa mangulahon i. Dipaloas do Sibolis mangunjuni si Job. Didok Jahowa, ”Sahat tu tanganmu ma nasa na di ibana.” (Jaha Job 1:7-12.) Dung i, agoan arta dohot angka naposona ma si Job. Mate ma sampulu ianakhonna. Dibahen Sibolis ma hira na Debata na mangulahon on. (Job 1:13-19) Dung i, dibahen Sibolis ma si Job marsahit na posi na dihagigihon halak. (Job 2:7) Na mambahen si Job lam susa, i ma hata ni tungganeboru dohot tolu donganna na mambahen hansit rohana jala marmetmet ni roha.—Job 2:9; 3:11; 16:2.\n10. (a) Songon dia do si Job patuduhon na marsihohot ibana tu Debata? (b) Boasa si Job porlu dipasingot?\n10 Tutu do hata ni Sibolis i? Ndang. Nang pe borat sitaonon ni si Job, marhaposan tu Jahowa do ibana. (Job 27:5) Alai, lupa do si Job tu na rumingkot, jala dirina do na diharingkothon. Sai didok do ndang sala ibana. Didok roha ni si Job, ingkon botoonna do boasa marsitaonon ibana. (Job 7:20; 13:24) Tontu taantusi do pangkilalaanna. Alai, diboto Jahowa do nunga sala pangantusion ni si Job, jala dipasingot ma ibana. Songon dia do Jahowa pasingothon ibana?\n11, 12. Aha na diulahon Jahowa asa diboto si Job na sala do pangantusionna? Songon dia do si Job maradophon i?\n11 Di buku Job bindu 38 sahat tu 41, disurat do hata ni Jahowa tu si Job. Ndang dipatorang Jahowa boasa marsitaonon si Job. Alai, lomo rohaNa mangurupi si Job mangantusi na metmet situtu do jolma martimbangkon Debata. Didok Jahowa tu si Job, adong parsoalan na rumingkot sian sitaonon ni si Job sandiri. (Jaha Job 38:18-21.) Hata ni Jahowa paubahon pangantusion ni si Job.\n12 Na so pardenggan basa do Jahowa tingki mangkatai tu si Job di sitaononna? Ndang songon i. Diantusi jala diargai si Job do poda ni Jahowa. Didok si Job, ”Jora ma ahu jala husolsoli dagingku hundul di bagasan orbuk dohot sirabun.” (Job 42:1-6) Dung i, adong ma sahalak baoa na margoar si Elihu na mangurupi si Job paubahon pangantusionna. (Job 32:5-10) Dung ditangihon si Job poda na sian Jahowa jala dipauba pangantusionna, dipaloas Jahowa do na asing mamboto na las rohaNa mangida si Job.—Job 42:7, 8.\n13. Dung salpu pangunjunan i, songon dia do poda ni Jahowa mangurupi si Job?\n13 Dung salpu pangunjunan na masa tu si Job, adong do laba na didapot si Job sian poda ni Jahowa. ”Gumodang dipasupasu Jahowa si Job di ujungna sian na di mulana.” Dung i, ”tubu muse pitu anakna dohot tolu boruna”. (Job 42:12-14) Nang pe dihaholongi si Job ianakhonna on, alai masihol do ibana tu ianakhonna naung mate i. Jala muse, ndang tarhalupahon ibana pangunjunan na masa tu dirina dohot tu keluargana. Autsugari pe diboto si Job boasa marsitaonon ibana, tontu sungkunsungkun do rohana boasa dipaloas Debata sitaonon i masa tu dirina. Molo ganggu roha ni si Job, ingotonna ma na nidok ni Jahowa. On ma na mangapuli rohana jala mangurupi ibana marpangantusion na sintong.—Ps. 94:19.\nDia do na rumingkot, hak ni Jahowa mamarenta manang sitaononta sandiri? (Ida paragraf 14)\n14. Aha do na taparsiajari sian pengalaman ni si Job?\n14 Molo tarimangi na masa tu si Job, on mangurupi hita paubahon pamingkirionta jala mangapuli rohanta. Buku Job, i ma hata ni Jahowa ”bahen poda di hita . . . asa marpangkirimon hita binahen ni habengeton dohot pangapulon na di bagasan Surat i”. (Rom 15:4) On mangajari hita asa unang paholsohu alani sitaononta. Alana, holso ni roha boi mambahen hita ndang mamingkirhon taringot hak ni Jahowa laho mamarenta. Songon si Job, marpihak ma hita tu Jahowa marhite marsihohot tu Ibana nang pe susa di parngoluon.\n15. Molo nunga salpu sitaononta, aha do labana molo tongtong marsihohot?\n15 Tarapul do rohanta mamboto pengalaman ni si Job. Gabe taboto, ndang ala na muruk Jahowa umbahen na ro pangunjunan tu hita. Molo masa pangunjunan, tapatudu ma na marpihak hita tu Jahowa. (Poda 27:11) Molo tongtong marsihohot, las ma roha ni Jahowa, jala lam togu ma pangkirimonta. (Jaha Rom 5:3-5.) Pengalaman ni si Job patuduhon ”parasiroha bolon do Tuhan i jala partalup ni roha”. (Jak. 5:11) Molo marpihak tu Jahowa, pasupasuonNa ma hita. On mangurupi hita asa sabar jala marsihohot ”mardongan las ni roha”.—Kol. 1:11.\nTONGTONG MA JAGA\n16. Boasa porlu tapaingot dirinta taringot ringkot ni mamparhatutu hak ni Jahowa mamarenta?\n16 Tutu, molo marsitaonon hita, boi do gabe maol mamingkirhon taringot mamparhatutu hak ni Jahowa mamarenta. Boi do gabe lam borat sitaonon i molo sai tapingkiri. Alani i, sitaonon aha pe na taadopi, tapaingot ma dirinta taringot ringkot ni mamparhatutu hak ni Jahowa mamarenta.\nBoi do hita mangingot na rumingkot molo ringgas di ulaon partondion\n17. Molo ringgas di ulaon partondion, songon dia do on mangurupi hita manjumolohon na rumingkot?\n17 Molo ringgas di ulaon partondion, boi do hita mangingot aha na rumingkot. Umpamana, donganta borua na margoar si Renee marsahit stroke dohot kanker. Tingki di rumah sakit, marbarita ma ibana tu angka parkarejo disi, tu pasien na asing, dohot angka na ro. Tingki marsahit dua satonga minggu di rumah sakit, boi do ibana marbarita disi saleleng 80 jom. Nang pe diboto si Renee na naeng mate ibana, alai ndang hea dihalupahon ibana na rumingkot. Alana, marpihak tu Jahowa mambahen dame pangkilalaanna.\n18. Sian pengalaman ni si Jennifer, aha do na taparsiajari taringot mamparhatutu hak ni Jahowa mamarenta?\n18 Nang pe ganup ari mangadopi sitaonon, boi do hita marpihak tu Jahowa. Umpamana, donganta si Jennifer paimahon pesawat di bandara saleleng tolu ari. Ala sai sundat do pesawat na laho dalanna mulak, loja ma dihilala ibana, lungunlungunan, jala marsak. Alai, martangiang ma si Jennifer asa diurupi Jahowa ibana marbarita na uli tu angka halak na paimahon di bandara i. Ujungna, marbarita ma ibana tu godang halak jala godang do sijahaon na disarhon ibana. Didok si Jennifer, ”Huhilala, nang pe adong sitaonon, dipasupasu jala dipatogu Jahowa do ahu ala ndang marisuang ulaonku laho paboahon goarNa.”\n19. Aha do na patuduhon sasahalak i mangulahon panombaon na sintong?\n19 Holan naposo ni Jahowa do na mangantusi ringkot ni hak ni Jahowa mamarenta. Pangantusion on patuduhon ise do angka halak na mangulahon panombaon na sintong. Alani i, tongtong ma hita marpihak tu Jahowa.\n20. Songon dia do pangkilalaan ni Jahowa molo marpihak hita tu Ibana?\n20 Diparrohahon jala diargai Jahowa do sude na taulahon laho marpihak tu Ibana, huhut marsitutu jala marsihohot tingki mangadopi sitaonon. (Ps. 18:26) Artikel na mangihut patorangkon boasa porlu marpihak tu Jahowa jala songon dia carana asa lam denggan mangulahon i.\nMamparhatutu hak ni Jahowa laho mamarenta: Debata Jahowa do na marhak mamarenta. Lapatanna, Ibana do na marhak mangalehon uhum tu sude na tinompaNa, dohot ma i tu jolma. Didok Sibolis, ndang marhak Jahowa laho mamarenta jala ndang denggan pamarentaonNa. Alai satongkin nai, laho diparhatutu ma hak ni Jahowa mamarenta. Tingki masa on, diboto sude halak ma Jahowa do Silehon Uhum na sintong


Andi Hutajulu: Juli 2014\nJujur ngolu Ompu Putri Doli\nDison jonjong dope hami songon na patoranghon riwayat hidup ni ama nami naung jumolo monding on sian pomporan ni Punsubodilon na gabei a mangallap boru Siagian sian Bonan Dolok.\nPunsubodilon anaknya dua boru na sada. Anakna nomor sada ima Patujanggar na mangalap boru ni raja I, boru Sibarani dohot boru Pangaribuan. Anakna napaduahon Puntarsise na mangalap boru ni rajai boru Simangunsong. Boruna marhuta di Punihuala, Siraja Deang\nAnak ni Patujanggar dua, siahaan ima Pubaja namangalap boru ni rajai boru Siagian sian Bonan Dolok, anakna nomor dua ima Pubangar Manguliman na mangalap boru ni rajai boru Tambunan sian Tambunan Lumban Pea\nAnak ni Pubaja sada, ima Purungga namangalap boru ni rajai boru Siagian sian Bonan Dolok.\nAnak ni Purungga sada ima Ama Rungga na mangalap boru ni rajai boru Tambunan sian Tambunan Parbagasan\nAnak ni Ama Rungga dua, ima Rungga dohot Pulung manang Ompu Mananggak na mangalap boru ni rajai boru Sibarani sian Sibarani Na Sampulu.\nAnak nisi Pulung sada ima Mangara Hutajulu manang Ompung si Baja na mangalap boru ni rajai boru Sibuea sian Sibuea.\nAnak nisi Mangara manang Ompu si Baja ima lima anak dohot dua boru. Siangkangan ima Mananggak manang Ompu si Friska na mangalap boru ni rajai boru Sitinjak sian Sibarani, nungga gabe on raja nami, dua anak dohot dua boru, marpahompu sian anak dohot boru.\nAnaknya nomor dua ima Toga manang Ompu Mepri na mangalap boru ni rajai boru Manik sian huta Sidingkalang, dua anak, nungga marpahompu sian anak.\nAnaknya nomor tolu ima Jonner Hutajulu, ima na mangalap boru ni rajai boru Tampubolon sian Sigumpar, dang marurat matogu dope on raja nami, asa mangido hami tu hamu amanta raja dohot inang soripada asa dibuan hamu di tangiangmu asa humatop marurat na togu.\nAmak sinomor opat, ima Walman Hutajulu manang Ompu si Putri na mangalap boru ni rajai boru Sihombing sian Tipang, ima na bostang ditonga-tonga ta amang raja, nungga gabe maranak dohot marboru, dua ma anak dohot dua boru, boru na siangkangan marhamulian ma tu Sibuea, dibasa-basa Tuhan ta dua boru dinasida. Asa mangido ma hami tu hamu amang raja dohot hamu inang soripada asa buan hamu ditangiangmu ina nami namangkabaluhon on dibagasan parsahiton do tong, asa tumibu malum sian parsahitonna dohot asa hatop dapot rongkap ni anak dohot boru na.\nAnak nomor lima ima Faber Hutajulu manang ama Chandra na mangalap boru ni rajai boru Sibuea sian Sibuea, nungga gabe on raja nami lima anak dohot sada boru.\nBoru nomor sada ima Esti boru Hutajuluy na pinahuta tu Tambunan sian Tambunan Lumban Gaol, opat ma dakdanak boru dinasida, ia hela nama si Tambunan on nungga jumolo Monding.\nBoru nomor dua ima Riana boru Hutajulu na pinahuta tu Sianturi sian huta Kutacane, nungga gabe on raja nami dua ma boru dohot sada anak.\nMarpinompar ma namonding on, dua boru dohot dua anak, sada hela dua pahompu, pungu ma sude pitu halak. Tubu ma ama nami on tanggal 13-04-1960, monding tanggal 03-01-2010, marumur ma ama nami on 50 taon. Songon ima jujur ngolu ni ama nami na jumolo monding on.\nWalman Hutajulu (Op. Putri Doli)\nTubu 13 April 1960 - Monding 03 Januari 2010\nTutup Umur 50 Tahun\nPosted by Andi at 22.18 Tidak ada komentar:


UEEE……AMANG BAO DO… – TanoBatak\nUEEE……AMANG BAO DO…\nMasa nahinan, holan angka na di kota do adong telepon. Naung narnidok ma i molo dung adong telepon dijabuna. Dung ro wartel, boi ma na sian huta martelepon sian wartel i. Tupa so haru ringkot sihataan, olo do ditolohon sian dolok asal ma boi martelepon tu anakna, boruna dohot sisolhotna.\nDung masa saonari, dang martanda halak be nampuna telepon. Nunga asing telepon ni ama, asing telepon ni ina, songon i nang ianakhonna. Dang longang be roha molo sabagas i olo 7 telepon.\nAma ni Haposan dohot ripena adong do sada be teleponna. Ibotona par Medan Nai Benget pe sada be teleponna dohot sinondukna. Mansai rosu do parsaoran ni nasida jala radot di angka paradaton. Namarlae pe nasida mansai rosu do, songon i nang namareda.\nDi sada tingki di ulaon adat, ditait Nai Haposan ma ulos sian abara ni Ama ni Benget baona i. Dang panagamanna na baona namanghadang ulos i, ai sian pudi do ditogu. Sambar ni parnidaan olo do sipata molo niulahon siulaon huhut marnonang. Ai huhut do dialusi Nai Haposan donganna mangkatai, huhut ditait ulos i.\nTahi ni Nai Haposan, asa jimpo do ulos i, alana nunga dua hali agoan ulos Ama ni haposan di ulaon adat ala ni lolosna. Dang pamotoan ni nai Haposan na diinjam baona i ulos ni Ama ni Haposan uju adong joujou tu nasida.\nSonggot ma manaili Ama ni Benget ala adong manait ulos sian abarana, masiberengan ma nasida. Tarsonggot ma Nai Haposan, ai baona do hape na manghadang ulos i.\nBeal tandok parbue dibagasan. Adong nageok sai do parengkelan. Songgop ila di Nai Haposan alai dang adong nahaurahan. Mengkel ma sude namamerang namasa i huhut sai direhei Nai Haposan dibagasan engkel sirarion. Geok di hilala nasida. Ama ni Haposan pe dohot do mengkel marnida namasa i.\n“Dang adong pulsa ni teleponhu amang siadopan, huinjam jolo teleponmi, asa hupaboa jolo naerget di roha on tu eda”, ninna Nai Haposan tu parhalanguluna.\nAla ni na marhobas di parsahutaon do Nai Benget umbahen so dohot di ulaon adat na nidohotan ni Ama ni Benget dohot Ama ni Haposan i. Dang mulak dope sian parhobasan hape tinggal teleponna. Jumolo do sahat Ama ni Benget di jabu.\nDibege ma mangkuling telepon ni Nai Benget, dibereng goar ni Ama ni Haposan. Naung sihol do huroha roha ni lae Ama ni Haposan umbege soara ni ibotona, lumobi ala so di ida nangkin di ulaon adat i ninna rohana, dialusi ma dibagasan hahormaton huhut nanget soarana.\nSian na so ditagam sian bariba, soara ni inang baona do tarbege, jala mansai doras manghatai so jolo marpanungkun.\n“Eda…..eda…hihihi…..nahebatan daba eda…..hihihi…. maila au nangkin, hutait ulos sian abara ni amang bao….hahahahaha…. Nunga dipaboa ra tu eda ate….”, ninna huhut songon na marpaima alusna.\n“Horas inang, ai au do on….baomuna”…\nSeptember 12, 2012 tanobatak\tHata Batak\n3 respons untuk ‘UEEE……AMANG BAO DO…’\nRizal M Hutauruk berkata:\nHa ha ha…daga-daga, sai pa dorong hu do inangbao on bah…..\nSeptember 13, 2012 at 11:25 pm\nRolan sianturi berkata:\nNga piu be. Songon tali tutu,putor songon langkitang molo songonido namarbao. Alai mantap do turi2an on amang parmisi majo molo hushare tu anngka dongan.\nOktober 4, 2012 at 7:56 pm\nMasa nahinan (dung merdeka)holan “telegram” do na adong bah…! ima na adong di kantor pos… (molo so salah ahu)\ndunghon ni (zaman ordebaru) adong ma talipon masuk kota provinsi,lanjut kabupaten,torus kecamatan . Unang lupa adong do “telex” di perusahaan , manang kantor pamarenta.\nba nuaeng dung zaman milenium talipon sahat ma tu huta-huta alias desa. Sonnari na “canggih” handphone (HP) nunga bolas tu huta manang hampung, tamba ma muse ima “internet” dang holan na tinggal di kota be mar HP dohot internet.\nAlani ido ra gabe dang diboto angka nadeba ise donganna manghatai ,dohot baona pe olo di goit.\npesanhu tu nai haposan unang sai pasalpuhu hata so jolo di boto ise donganna manghatai di telpon manang HP.\nEtika menerima telpon : hallo….selamat pagi dengan amani benget…!\neeeehhh …tahe…. sai na adongdo hata sopisik…..\nOktober 9, 2012 at 11:49 pm


PARHOHOS BAYON - PULO ARUAN: BAHAN JAMITA MINGGU V DUNG TRINITATIS 24 JULI 2011\nBAHAN JAMITA MINGGU V DUNG TRINITATIS 24 JULI 2011\nEv. 2 Korintus 5 : 17-21 Ep. Pilipi 1:1-6\n01. Pengalaman ni Apostel Paulus naung manjalo Kristus tu bagasan dirina, ido umbahen boi ibana gabe jolma nabobotulbotul mangandalhon Kristus disude panggulmiton ni ngoluna. Dang be jolma na ura meolmeol be haporseaonna alani godang ni ragam nia angka pangajarion. Baliksa tahe marhite pengalaman i, gabe jolma na sadarposisi ma ibana naung umboto tujuan ni ngoluna. Jala domu tusi digurithon ibana surat tu huria korint di uju i, ala tangkas godang parbolatan na masa di huria i alani ragam ni angka pangajarion. Dipasahat ma suraton songon sada petunjuk hidup baru di angka jolma naung manjalo Kristus dibagasan ngoluna, asa diboto nasida posisi na be di adopan ni Debata jala laos diantusi nasida aha do niigil ni Debata siulahononhon ni angka naung mangolu dibagasan Kristus.\n02. “Dibagasan Kristus”: “tinompa na imbaru” hata imbaru na dipangke panurat di ayat on ima kainos na marlapatan sama sekali baru bukan daur ulang. Boi do masa sisongoni ala gabe bagian di Kristus do jolma i, dohot hata naasing dohonan ma, dibagasan Kristus: “gabe partohap ma hita di hadebataon” (2 Petrus 1:4). Asa marhite di bagasan Kristus ditubuhon paduahalihon ma jolma gabe imbaru. Gabe jolma na berfokus manang berorientasi tu Debata jala na margogo mangalo dosa dohot hisap haportibion.\n03. Sahalak pande bisuk na termasuk ama ni huria ima Augustinus: manggombarhon keadaan ni jolma na robi (manusia lama) dohot hata non posse non pecarre jala jolma na tinompa na imbaru (ciptaan baru) dohot hata posse non pecarre. Lapatanna manusia lama sudah jatuh pada kondisi “tidak dapat tidak berdosa” alai di bagasan Kristus di pauba ma jolma i gabe “Dapat tidak berdosa”. Gabe adong huaso di jolma mamillit unang diulahon dosa manang unang dabu tu dosa.\n04. Kondisi ni jolma na “di bagasan Kristus” dimungkinkan sian inisiatif jala ulaon ni Debata na patupahon pardengganon tu manisia. Boasa dipatupa pardengganon? Ala hamusuon dompak Debata do nasa jolma na mangolu di harohaon ni daging; na so olo unduk di patik ni Debata (bdk. Rom 8:7).\n05. Di bagasan Kristus do dipatupa Debata pardengganon i, dang dirimasi Debata be portibion ala sombu rimasna di pangoloion ni Kristus di ulaonna. Dang dijujur be dosa ni portibion ala di ida Debata bohi ni Tuhan Jesus. Di hau pinorsilang dipatupa Debata pardengganan i... gabe dosa Ibana na so tumanda dosa, asa gabe hatigoranNa hita di bagasan Ibana.\n06. Kondisi ni jolma songon “tinompa na imbaru” sengaja dicipta dohot tujuan menyadarkan manusia taringot tu hadirionna: didok ma i istilahna sadar posisi. Molo dung sadar jolma di posisi na tontu gabe ummura ma ibana laho manontuhon respon manang tanggapan siulahononna di bagasan ngoluna. Tontu na parjolo sahali respon na pinangidona sian hita ima: manjalo inisiatif ni Debata na padengganhon hita tu Ibana. Dungi ipa asa diuduti muse tu respon-respon na mangihut...\n07. Sengaja do hubahen hami hata “respon” molo manaringoti angka siulahonon ni jolma asa boi idaon parngoluon ni jolma sebagai sada bentuk hamauliateon tu pambahenan ni Debata, jala unang terpancing hita patimbohon dirinta seolaholah hita gabe Debata na managatur jala namanontuhon parlangkaanta di ngolunta on.\n08. Respon na paduahon na diigilna sian turpukta on ima: maniru angka apostel i gabe Singkat ni Kristus pasahathon barita pardengganan i tu saluhut portibi on. Ulaon na balga do on: ima tohonan pinasahat ni Debata tu angka na porsea. Alani pardalanan ni ngolunta nang nasa ulaonta ingkon tabahen do i songon sada proses gabe Singkat ni Kristus patupahon pardengganan ni portibion tu Debata.\n09. Napatoluhon na boi idaon songon responta ima: mangolu dibagasan haserepon ni roha... ulaon na balga i, tohonan na arga i diulahon dang marhite parenta, uhum manang aturan dohot peraturan alai mangelehelek dihata gorik didokma parakaleo na marlapatan pangidoido/pengemis. Dohot hata na asing boi ma dohohon dengan segenap usaha dan perjuangan supaya tidak ditolak karena sangat mendesak. Songon sahalak pangidoido, sipata olo do ditolak manang dang dapot na tapangido i, alai songon si Bartimeus pangidoido na di topi ni dalan i sai dielehelek ibana do Jesus... tung so olo do ibana so saleleleng so dapot dope na tinujuna. Amen.\nDiposting oleh PARHOHOS BAYON di 21.35\nBAHAN JAMITA MINGGU V DUNG TRINITATIS 24 JULI 2011...